Diari Oficial de la Generalitat Valenciana


Sumari del DOGV 8511, del 22-03-2019 (2019/2149)

RESOLUCIÓ de 20 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 96/17-AIA Utiel.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8511

Data del DOGV
:   22-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2149


Data del document
:   20-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Utiel
    * impacte ambiental

RESOLUCIÓ de 20 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 96/17-AIA Utiel. [2019/2149]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 96/17-AIA Utiel.  
  
  
«Declaració d'impacte ambiental  
Expedient: 96/17-AIA.  
Títol: Explotació avícola amb capacitat per a 69.920 pollastres d'engreix.  
Promotor: Rafael Guillardini Martínez.  
Autoritat substantiva: Ajuntament d'Utiel.  
Localització: parcel·les 303, 304 i 305, del polígon 29, del terme municipal d'Utiel (València).  
  
Descripció del projecte  
1. Objecte del projecte.  
L'objecte del projecte és l'obtenció de la llicència ambiental, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a una explotació avícola, amb capacitat per a 69.920 pollastres d'engreix, situada en el terme municipal d'Utiel, província de València.  
2. Principals característiques del projecte d'acord amb la documentació aportada.  
Emplaçament.  
L'explotació se situarà en el paratge denominat Solana, concretament en les parcel·les 303, 304 i 305 del polígon 29 del terme municipal d'Utiel (València). Les parcel·les en les quals s'emplaçarà l'explotació estan classificades segons el Pla general d'ordenació urbana d'Utiel, aprovat el 27 de gener de 1987, com a sòl no urbanitzable amb qualificació de zona XIII agrícola, on l'ús sol·licitat, urbanísticament està permés, tal com es detalla en l'informe urbanístic de compatibilitat emés pel servei tècnic d'urbanisme de l'Ajuntament d'Utiel, i certificat en data 18 de juliol de 2017 pel secretari de l'ajuntament. Segons aquest informe, es compleixen les distàncies mínimes a nuclis de població (500, i 1000 metres a la ciutat d'Utiel), així com els paràmetres urbanístics de separació a límits, edificabilitat i ocupació.  
  
La superfície total de les parcel·les que componen l'explotació és de 34.040 m².  
Atesa la proximitat existent d'un centre gestor de residus ramaders, i d'acord amb el que s'indica en l'apartat c de l'article 4 del Reial decret 1084/2005, de 16 de setembre, d'ordenació de l'avicultura de carn, les construccions que alberguen els animals i constitueixen l'explotació avícola se situaran a una distància mínima de 500 m del centre gestor dels residus ramaders, tal com es detalla en el plànol núm. 02.3.  
  
Accessos.  
Les parcel·les on se situa l'explotació que es pretén construir estan situades a l'oest de la població d'Utiel, de la qual equidista una distància aproximada de 2.600 m.  
A l'explotació s'accedirà des d'Utiel, des d'on prendrem la CV-470 en direcció Camporrobles, i en l'encreuament amb la denominada Vereda de Caudete, abans d'arribar al PK 3,00, prendrem el camí que ens apareix a l'esquerra en el sentit de la circulació, que es correspon amb la vereda indicada, que recorrem en una distància aproximada de 1.200 m, i hi trobarem les parcel·les on es construirà l'explotació, situades a la dreta del camí.  
Examen d'alternatives tècnicament viables i justificació de la solució adoptada.  
Les instal·lacions que allotjaran els animals hauran d'adequar-se a les condicions mínimes marcades per la legislació vigent sobre bestiar avícola:  
- Reial decret 1084/2005, de 16 de setembre, d'ordenació de l'avicultura de carn.  
- Reial decret 692/2010, de 20 de maig, pel qual s'estableixen les normes mínimes per a la protecció dels pollastres destinats a la producció de carn i es modifica el Reial decret 1047/1994, de 20 de maig, relatiu a les normes mínimes per a la protecció de jònecs. Per això, les característiques i dimensions de les naus i altres instal·lacions que allotjaran i serviran per al maneig dels animals vindran condicionades per tots dos decrets.  
D'altra banda, les alternatives corresponents a l'emplaçament de les instal·lacions, vindran marcades pel Reial decret 1084/2005 i el Pla general d'ordenació urbana d'Utiel, que marcaran les distàncies mínimes entre les explotacions de bestiar avícola i la distància mínima a nuclis urbanitzats, que ha de ser de 500 m amb altres explotacions avícoles o instal·lacions que puguen representar un risc higienicosanitari, i de 500 m a les pedanies del municipi d'Utiel i de 1.000 m al nucli de població d'Utiel.  
Dins de les alternatives existents per a l'emplaçament de l'explotació, aquestes passen al principi per situar-se en terrenys propietat del titular de l'explotació, i que a més dispose d'informe urbanístic favorable.  
Així doncs, tenint en compte els condicionants indicats, finalment s'ha considerat com a emplaçament més adequat el que s'està plantejant en el present estudi d'impacte ambiental, que es correspon amb les parcel·les 303, 304 i 305 del polígon 29 del terme municipal d'Utiel (València).  
  
Edificacions.  
S'executaran dues naus d'iguals característiques per a l'allotjament dels animals, amb una capacitat de 34.960 places cadascuna d'elles. Cada nau disposarà d'un local tècnic. També es construirà una altra nau on es localitzaran els vestuaris i oficina.  
Naus allotjament animals: les dues naus que allotjaran els pollets d'un dia procedents d'altres explotacions d'incubació, seran naus a dues aigües d'estructura metàl·lica i tancament mitjançant plafons tipus sandvitx amb nucli d'espuma de 50 mm recolzats sobre sòcol de 20 cm de formigó, amb unes dimensions exteriors de 115,10 x 16,10 m i coberta de similars característiques al plafó de tancament. Sota la coberta, s'instal·larà un plafó de 40 mm d'espuma rígida de poliisocianurat recobert amb alumini gofrat en la cara superior i una làmina de resina de polièster reforçada amb fibra de vidre en la cara inferior.  
Annex a cadascuna de les naus es construirà un local tècnic, d'iguals característiques constructives a la nau d'allotjament dels animals, amb unes dimensions de 5,33 x 3,00 m.  
En les naus es disposarà de dues portes d'eixida laterals de 0,90 m i una en la façana principal de 4,00 m que permeta la càrrega i descàrrega dels animals, així com l'entrada de la maquinària per a la neteja i extracció del fem.  
En el cas dels locals tècnics es disposarà d'una porta de pas de 0,90 m.  
Les naus disposaran de solera de formigó armat de 15 cm de grossària, executada amb formigó HA-30/B/20/IIa+Qa. L'armat s'executarà amb malla electrosoldada 15 x 15 x 8, sobre emmacat de pedra calcària 40/80 de 15 cm de grossària estesa i compactada amb picó.  
Nau vestuaris i magatzem: construcció de planta quadrada, amb unes dimensions en planta de 4,00 x 4,00 m. Estructura de murs resistents de bloc de formigó amb remolinat per totes dues cares i pintura exterior, i coberta de teula tipus àrab sobre forjat de biguetes T-18 i revoltó ceràmic. La nau està dividida en dues dependències, separades per murs de blocs de formigó, la primera d'elles amb unes dimensions interiors de 3,60 x 1,60 m, que allotjarà els vestuaris i disposarà de lavabo, dutxa i vàter, amb parets revestides amb taulells. Finalment, es disposarà d'un magatzem que ocuparà la resta de la construcció, amb unes dimensions interiors de 3,60 x 1,80 m.  
La zona de magatzem disposarà de dues portes de pas de 0,80 m, disposades en cadascuna de les parets que donen a l'exterior i interior de l'explotació i que permetran l'entrada al local on s'instal·larà el grup electrogen de l'explotació. Així mateix, en la paret lateral exterior del magatzem es disposarà d'una finestra d'1,00 x 1,00 m.  
Pel que respecta al vestuari, disposarà de sengles portes d'accés de 0,80 m, que permetrà l'accés des de l'exterior o l'interior de l'explotació. Es disposarà d'una finestra de 0,50 x 0,50 m.  
La nau disposarà, en tota la seua superfície, d'una solera de formigó armat de 15 cm de grossària, executada amb formigó HA-30/B/20/IIa+Qa. S'armarà amb malla electrosoldada 15 x 15x 8, sobre emmacat de pedra calcària 40/80 de 15 cm de grossària estesa i compactada amb picó.  
  
Aigua.  
L'explotació disposarà de subministrament d'aigua procedent d'un sondeig que s'ha previst executar en la mateixa parcel·la, per a això disposa d'informe de conformitat d'11 de gener de 2018 de l'àrea de gestió del domini públic hidràulic de la Confederació Hidrogràfica del Xúquer (CHJ) i que serà degudament legalitzat i autoritzat per aquesta. Les instal·lacions disposaran de proveïment d'aigua a partir del sondeig que es disposa, degudament autoritzat en la Confederació Hidrogràfica del Xúquer, amb número d'expedient 2016IP0598 (projecte d'obra civil).  
  
L'aigua prèviament a la injecció en la xarxa de subministrament als animals serà filtrada per mitjà de filtre d'aigua per a polifosfats, amb cartutxos filtrants de polièster i cel·lulosa. Així mateix, es disposarà de sistema dosificador de clor per a la injecció en l'aigua subministrada.  
Tal com s'indica en el Reial decret 1084/2005, es disposarà d'un depòsit d'aigua, amb una capacitat de 35 m³, de manera que es garantisca el subministrament d'aigua als animals, durant almenys dos dies, en cas de tall del subministrament per avaria del sondeig del qual es proveirà l'explotació.  
En la documentació presentada s'indica que la previsió anual de consum d'aigua; que s'emprarà tant per a cobrir les necessitats biològiques dels animals, en funció del cicle d'aquests, com les de neteja i ús sanitari dels treballadors s'estima, en xifres mitjanes, entorn dels 6.352 m³, que es reparteixen per a necessitats de consum dels animals: 5.873 m³/any; per a aigua de neteja: 442 m³/any l'aigua de lavabos i vestuaris, 7m³/any.  
No obstant això, com que l'informe de conformitat per al sondeig de la CHJ el realitza per al proveïment de 5.600 m³/any, el promotor justifica en la documentació complementària presentada el 25 de maig de 2018 que l'informe emés per la CHJ es refereix a les dotacions establides en la demarcació del Xúquer segons el Reial decret 1/2016, de 8 de gener, pel qual s'aprova la revisió dels plans hidrològics de les demarcacions hidrogràfiques.  
Per això, el càlcul per a aigua disponible per als animals, descomptant aigua de neteja (442 m³/any) i lavabos (37 m³/any), seria de 5.121 m³/any, la qual cosa suposaria una disponibilitat de 73 l/plaça/any per a 69.920 animals, que entraria dins del rang dels valors de consum d'aigua per a pollastres de carn entre 54-84 l/plaça/any que estableix la guia de millors tècniques disponibles del sector de l'avicultura de carn.  
  
  
Subministrament elèctric i combustibles.  
L'explotació disposarà de subministrament elèctric a través de companyia elèctrica, disposarà d'un centre de transformació tipus pal-intempèrie, amb una potència total de 100 kVA.  
D'altra banda, es disposarà d'un depòsit de gas propà que servirà per al subministrament dels generadors d'aire calent que s'accionaran en els moments que es requerisquen, fonamentalment durant les primeres fases de desenvolupaments dels pollets i en les èpoques que les temperatures així ho aconsellen. Aquest depòsit, així com les seues instal·lacions accessòries, per presentar legislació específica, seran legalitzades d'acord amb el que s'indica en el Reial decret 919/2006, de 28 de juliol, pel qual s'aprova el reglament tècnic de distribució i utilització de combustibles gasosos i les seues instruccions tècniques complementàries ICG 01 a 11.  
A més del subministrament energètic proporcionat per la companyia subministradora, es disposarà d'un grup electrogen de 100 kVA, alimentat per un xicotet depòsit amb capacitat per a 200 l de gasoil que s'accionarà en cas de fallada del subministrament d'energia elèctrica per al funcionament dels elements bàsics de l'explotació durant la fallada del subministrament.  
  
  
Il·luminació.  
L'explotació disposarà d'il·luminació artificial, amb una intensitat mínima de 20 lux durant els períodes d'il·luminació, mesurada a l'altura dels ulls de les aus, i haurà d'il·luminar-se almenys el 80 % de la zona utilitzable.  
  
Ventilació i calefacció.  
Cadascuna de les naus disposarà d'un sistema de ventilació natural per mitjà de les finestres abatibles instal·lades. L'obertura i tancament de les finestres serà controlada de forma automàtica i l'accionament es realitzarà per mitjà de 4 motors de 0,18 Kw amb polispast.  
A més, es disposarà de ventilació forçada tipus túnel per mitjà de 6 ventiladors amb motor de 0,75 CV situats en una de les parets longitudinals de la nau capaces d'extraure cadascun d'ells un cabal de 21.600 m³/h. Addicionalment en la paret transversal contrària a la porta d'accés a les naus es col·locarà un ventilador d'iguals característiques als anteriors i 8 ventiladors de con, amb motor d'1,00 CV i capaços d'extraure un cabal de 1.000 m³/h. D'altra banda, s'instal·laran dos ventiladors de con més en cadascuna de les parets laterals de la nau.  
  
Finalment, i per a garantir la refrigeració de la nau, s'instal·laran dos plafons de refrigeració de 20 m i 15 cm de gruix en les parets laterals de les naus i en l'extrem oposat al punt on s'han instal·lat els ventiladors de con.  
La posada en marxa dels ventiladors, l'obertura de les finestres i el sistema de refrigeració dependrà de les condicions interiors de les naus que seran detectades per les sondes de temperatura i humitat que s'instal·laran a l'interior de la nau.  
La calefacció de cada nau serà proporcionada per la instal·lació de 4 generadors d'aire calent, dotats de cremador de propà, amb una potència tècnica nominal de 80,0 kW, capaços de generar un volum d'aire cadascun d'ells de 2.000 m³/h.  
  
Descripció de l'activitat i procés productiu.  
L'explotació avícola desenvolupa l'activitat consistent en l'engreix de pollets d'1 dia, amb un pes de 50-60 grams, procedents d'altres explotacions d'incubació, on romandran més o menys 50-52 dies fins a aconseguir un pes d'1,7-2,0 kg, moment en què seran traslladats a l'escorxador, per a això es farà la càrrega en gàbies que hauran d'estar precintades.  
La duració de cada cicle productiu és de 66 dies, inclosos la neteja i el període de buit sanitari, per la qual cosa es realitzaran 5,5 cicles a l'any.  
El règim d'explotació d'aquest tipus d'instal·lacions implica l'associació amb una empresa integradora, que serà l'encarregada de subministrar pollets procedents d'una altra granja incubadora, el pinso consumit per aquests i els medicaments necessaris, mentre que el titular de l'explotació disposarà la mà d'obra necessària per al desenvolupament de l'activitat i l'allotjament dels animals.  
Instal·lacions sanitàries dels treballadors.  
Tal com s'indica en el Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball, l'explotació constarà de les instal·lacions següents:  
  
- Instal·lació d'aigua potable a bastament per al subministrament dels treballadors.  
- Vestuari, proveït de seients i taquilles individuals, amb clau per a guardar-hi la roba i el calçat.  
- Lavabo proveït amb espill, lavabo amb aigua corrent, calenta, sabó i tovalloles individuals o un altre sistema d'eixugada amb garanties higièniques. Es disposarà a més de dutxa d'aigua corrent, calenta i freda.  
- Un excusat dotat de descàrrega automàtica d'aigua i paper higiènic. En els excusats s'instal·laran recipients especials i tancats.  
- Farmaciola portàtil que contindrà desinfectants i antisèptics autoritzats, gases estèrils, cotó hidròfil, bena, esparadrap, apòsits adhesius, tisores, pinces i guants d'un sol ús.  
Les instal·lacions indicades es netejaran periòdicament i sempre que siga necessari per a mantindre-les en tot moment en condicions higièniques adequades.  
Higiene de l'explotació.  
A fi d'evitar l'entrada a l'explotació de persones alienes a aquesta, es tancarà íntegrament, de manera que l'única via d'entrada siga a través dels punts d'accés habilitats.  
La descàrrega del pinso que servirà d'aliment per als animals es realitzarà des de l'exterior, per a això es col·locaran les sitges com més pròximes a la tanca millor. Per a la càrrega i descàrrega d'animals en l'explotació, igual que es realitza amb el pinso, s'executarà col·locant els camions en l'exterior d'aquesta, on es carregaran les gàbies emprades per al transport dels animals on prèviament s'ha col·locat als animals.  
En el cas extrem de ser necessària l'entrada de vehicles a l'explotació, es disposarà de sistema de neteja per mitjans líquids a pressió, que polvoritzaran els vehicles íntegrament o les zones estimades amb major risc de contaminació. D'igual manera, a l'eixida dels vehicles de l'explotació es procedirà a la seua desinfecció pels mitjans anteriorment assenyalats. Així mateix, es disposarà d'un sistema apropiat per a la desinfecció del calçat dels operaris i visitants.  
El personal de l'explotació haurà d'utilitzar roba de treball d'ús exclusiu en l'explotació, i els visitants disposaran de peces de protecció fàcilment llavables o d'un sol ús.  
Una vegada acabat un cicle productiu, les unitats de producció i l'utillatge es netejaran i desinfectaran adequadament, i es mantindrà un temps d'espera abans de la introducció del cicle següent d'almenys 12 dies, que podrà reduir-se a 7 dies si les analítiques realitzades, almenys sobre salmonel·la, demostren que els mitjans de desinfecció i neteja han sigut adequats.  
S'haurà de portar un control de totes les visites que es realitzen a l'explotació mitjançant el registre de la data i hora de la visita, amb la identificació de les persones o vehicles, així com el seu lloc de procedència.  
Independentment de les mesures indicades, l'explotació disposarà d'un programa sanitari encaminat al control dels processos infectocontagiosos i parasitaris establit pel veterinari responsable de la granja.  
  
  
Higiene dels animals.  
A fi d'evitar l'entrada de vectors, insectes i altres animals a l'interior de l'explotació, es col·locaran malles ocellaires en cadascuna de les entrades d'aire que dificulten l'entrada d'aquests.  
Setmanalment es farà un tractament contra paràsits externs (mosques, polls, àcars) a base d'insecticides comercials.  
Permanentment s'utilitzaran raticides anticoagulants per a impedir la transmissió de malalties de les rates als ocells.  
D'altra banda, i atés que la cria dels pollastres es farà al sòl, aquests disposaran d'accés permanent al llit, i s'evitarà que es compacte en superfície i es mantindrà en condicions al llarg de tota la criança, s'extraurà per mitjans mecànics i es retirarà de l'explotació una vegada finalitzat cada cicle productiu.  
L'explotació estarà assessorada pel veterinari propi de l'empresa integradora, per a fer complir el protocol sanitari propi d'aquest tipus d'explotacions, tant pel que fa a aspectes preventius com curatius, a fi d'aplicar les mesures sanitàries necessàries per a previndre, lluitar, controlar o erradicar les malalties dels animals. Així mateix, serà controlada pel veterinari de l'oficina comarcal de la Generalitat.  
  
  
Tramitació administrativa.  
En data 24 de juliol de 2017 s'inicia la tramitació de l'expedient d'avaluació d'impacte ambiental, amb la remissió a través de l'Ajuntament d'Utiel del projecte d'obra civil, projecte de llicència ambiental i estudi d'impacte ambiental, així com certificació de l'informe urbanístic de compatibilitat emés pel servei tècnic municipal d'urbanisme.  
  
En data 1 de març de 2018, l'Ajuntament d'Utiel remet la comunicació de conformitat de la documentació relativa a la sol·licitud d'un aprofitament d'un pou, emesa per l'àrea de gestió del domini públic hidràulic de la Confederació Hidrogràfica del Xúquer, en data 11 de gener de 2018.  
En data 5 de març de 2018, l'Ajuntament d'Utiel remet el certificat del resultat de la informació pública practicada en l'expedient, amb la certificació de l'ajuntament, de data 27 de febrer de 2018, que l'expedient s'ha sotmés a informació pública per terme de trenta dies, mitjançant publicació en el tauler d'anuncis i pàgina web de l'ajuntament, així com en el Butlletí Oficial de la Província de València núm. 159, de 18 d'agost de 2017, s'ha notificat individualment a les persones interessades, i que, transcorregut aquest termini, consta en el llibre d'entrada del registre general de documentació, la presentació d'una al·legació per Francisco Nuévalos García, en data 16 d'agost de 2017, relativa al rebuig a la instal·lació de la granja per proximitat a la seua granja de porcs.  
El 5 d'abril de 2018 s'efectua requeriment d'esmena de documentació en relació amb l'informe establit en l'article 11 de la Llei 4/1998 de patrimoni cultural valencià, informe en matèria de ramaderia (d'acord amb el que s'estableix en l'article 201 de la Llei 5/2014 d'ordenació del territori, urbanisme i paisatge), informe d'afecció de vies pecuàries, així com l'acreditació dels compromisos d'acceptació de gestió de fem per empresa inscrita en el registre SANDACH, retirada de cadàvers i retirada de residus per part de gestors autoritzats. Així mateix, s'indica la necessitat de projectar un femer, d'indicar quantitats de pinso i el seu sistema d'emmagatzematge, i justificar la disponibilitat de subministrament d'aigua, atesa la reducció establida en l'informe de conformitat emés per la CHJ.  
  
El 15 de maig de 2018 l'ajuntament remet l'informe en matèria de ramaderia emés el 27 d'abril de 2018.  
El 25 de maig de 2018 l'ajuntament remet l'annex d'esmena de documentació aportat pel promotor, que incorpora la sol·licitud d'autorització de prospecció per a la redacció de la memòria d'impacte patrimonial, informe favorable del Servei de Patrimoni en relació amb les afeccions paleontològiques, informe en matèria de ramaderia, compromisos d'acceptació de gestió de fem per empresa inscrita en el registre SANDACH, retirada de cadàvers i retirada de residus. Així com les justificacions relatives a les quantitats de pinso utilitzades, al maneig del fem generat i les necessitats d'aigua per a l'explotació.  
  
El 2 d'octubre de 2018 es rep de l'ajuntament documentació relativa a la resolució de la Direcció Territorial de la Conselleria d'Educació, Investigació, Cultura i Esports per la qual s'autoritza la prospecció arqueològica, memòria d'impacte cultural, així com informe de la unitat de vies pecuàries.  
  
Consideracions ambientals.  
- Una part del sòl on es pretén situar l'activitat té la qualificació de sòl no urbanitzable comú i l'altra part és sòl no urbanitzable protegit agrícola. Segons el certificat de compatibilitat urbanística municipal, de data 18 de juliol de 2017, es compleixen les distàncies mínimes a nuclis de població (500 m, i 1.000 metres a la ciutat d'Utiel), i els paràmetres urbanístics de separació a límits, edificabilitat i ocupació, per la qual cosa l'actuació que es pretén és compatible amb la normativa municipal.  
  
- Atesa la proximitat existent d'un centre gestor de residus ramaders, i d'acord amb el que s'indica en l'apartat c de l'article 4 del Reial decret 1084/2005, de 16 de setembre, d'ordenació de l'avicultura de carn, les construccions que alberguen els animals i constitueixen l'explotació avícola se situaran a una distància mínima de 500 m del centre gestor dels residus ramaders, tal com es detalla en el plànol núm. 02.3.  
  
- D'acord amb la cartografia de PATRICOVA, la zona d'actuació no es troba afectada per risc d'inundació, si bé la parcel·la 303 és la que es troba a menor distància (uns 85 m) de la zona situada al sud d'aquesta, cartografiada amb el risc d'inundació amb perillositat 4 (freqüència mitjana 100 anys i calat baix <080 m), per la qual cosa com a mesura preventiva es procurarà allunyar el màxim possible d'aquest límit de la parcel·la qualsevol instal·lació integrant de l'explotació.  
  
- Respecte a la possible afecció a vies pecuàries, la unitat de vies pecuàries emet informe favorable en el qual s'indica que les parcel·les 303, 304 i 305 del polígon 29 d'Utiel són confrontants a la via pecuària Vereda de Caudete, classificada per l'O.M. de 20 de novembre de 1968 (BOE 287, 29.11.1968), amb un ample legal de 20 metres. Com no està partionada es considera l'eix del camí pel qual discorre, com a eix de la via pecuària. Per tant, per a evitar intrusions en aquesta via pecuària, qualsevol construcció que es realitze sobre les parcel·les 303, 304 i 305, ha de recular-se de l'eix del camí un mínim de 10 metres. Informa, així mateix, que examinats els documents tècnics presentats, tant les naus com el tancat perimetral d'aquestes (plano 3 de la memòria tècnica), se separen de l'eix del camí més de 90 metres, per la qual cosa s'emet informe favorable.  
- Respecte a l'afecció a patrimoni, el promotor aporta informe favorable relatiu a les afeccions de les parcel·les del projecte, de data 2 d'octubre de 2018 de la Direcció General de Cultura i Patrimoni, establit en l'article 11 de la Llei 4/1998, d'11 de juny, de patrimoni cultural valencià.  
- D'acord amb la cartografia temàtica de la COPUT, les parcel·les presenten vulnerabilitat alta a la contaminació d'aqüífers; així mateix, mitjançant el Decret 86/2018, de 22 de juny, del Consell, es designa el municipi d'Utiel com a zona vulnerable associada a les masses d'aigua subterrània afectades per contaminació per nitrats d'origen agrari a la Comunitat Valenciana, per això cal adoptar mesures addicionals per a la prevenció de la contaminació, mitjançant l'execució de femers com s'indicarà en el condicionat de la present resolució, per al cas que per qualsevol causa no puga realitzar-se la gestió immediata de la gallinassa, i evitar el possible depòsit del fem sobre el sòl.  
  
  
Gestió de les dejeccions.  
La gallinassa (dejeccions de les aus juntament amb el jaç o llit), serà retirada de l'explotació cada vegada que es finalitze la criança del grup allotjat en cadascuna de les naus.  
La producció de fem en l'explotació serà de 17.480 tones/any. El fem generat, tal com s'ha indicat anteriorment, serà retirat al final de cada cicle d'engreix per empresa gestora per al seu tractament i venda com a adob orgànic per a la seua aplicació en parcel·les de cultiu. Presenta contracte de gestió de fem amb l'empresa Emilio Giménez e Hijos amb registre SANDACH B39693191.  
  
Gestió de cadàvers.  
Per al tractament i eliminació dels cadàvers, s'atendrà el que es disposa en el Reglament (CE) núm. 1069/2009 del Parlament Europeu i del Consell, de 21 d'octubre de 2009, pel qual s'estableixen les normes sanitàries aplicables als subproductes animals i els productes derivats no destinats al consum humà, i per tant per a la seua eliminació s'haurà d'optar pel trasllat a plantes de transformació. En aquest sentit, es disposarà de contenidors fora de l'explotació on es depositaran els cadàvers. La retirada, així com la seua destrucció, serà gestionada per empresa especialitzada i degudament autoritzada per a això, mitjançant contracte subscrit amb aquesta. Presenta compromís de retirada d'animals per l'empresa Secanim Bio-Industries, SLU, autorització núm. Y77074787.  
  
  
Gestió de residus ramaders especials.  
Els residus zoosanitaris seran emmagatzemats en contenidors especials d'ús exclusiu, estancs, tancats hermèticament, guardats a cobert i identificats per una etiqueta que informe de la perillositat del seu contingut i entregats a empresa gestora legalment autoritzada. Presenta contracte amb l'empresa CONSENUR.  
  
Gestió de residus no especials.  
Finalment s'efectuarà una recollida selectiva de la resta de residus generats en l'explotació i depositats en els contenidors de recollida municipal.  
  
Gestió aigües residuals vestuaris.  
Les aigües residuals dels vestuaris seran emmagatzemades en fossa sèptica estanca, el contingut de la qual serà retirat periòdicament per empresa degudament autoritzada per a la retirada i la seua gestió.  
  
Emissions de soroll.  
No cal preveure mesures especials per la transmissió de sorolls i vibracions a l'exterior de l'explotació, atés que es troba prou allunyada de qualsevol nucli de població, per a garantir que no se l'afectarà de cap manera.  
S'aporta estudi acústic en el qual es calculen els nivells sonors màxims originats en l'explotació, en què es determina que els nivells màxims de recepció externs de 70 dB(A) en horari diürn i 60 dB(A) en horari nocturn indicats en la taula 1 de l'annex II de la Llei 7/2002, de 3 de desembre, de la Generalitat Valenciana, de protecció contra la contaminació acústica, no són superats, s'assimila l'explotació a un ús industrial, atés que no hi ha indicació de nivells màxims per a explotacions ramaderes.  
  
Producció d'olors.  
L'explotació per les seues característiques originarà les olors pròpies d'aquest tipus instal·lacions. No és previsible que les olors generades arriben al nucli de població més pròxim, que serà el d'Utiel, situat a 2,60 km. Una altra fase de les labors que es realitzen en l'explotació en què les olors poden afectar aquest nucli de població serà la corresponent al transport dels fems extrets de l'explotació i que són transportats al centre de valorització d'aquests per a la seua aplicació com a adob en parcel·les de cultiu. S'evitarà el pas dels vehicles encarregats del transport del fem per nuclis de població.  
El programa de vigilància ambiental es completarà amb els punts següents:  
1. S'adoptaran i vigilaran de forma periòdica les mesures higienicosanitàries per a la prevenció i control de la legionel·losi, segons el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi i altra normativa sectorial d'aplicació.  
2. La granja comptarà amb un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitze la retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
3. S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
4. Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques  
El projecte examinat constitueix, segons el que es preveu en l'annex I, grup 1, de la Llei 21/2013, d'avaluació ambiental, un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell.  
En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que li són aplicables.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, a solo els efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'explotació avícola amb capacitat per a 69.920 pollastres d'engreix, localitzada en el polígon 29, parcel·les 303, 304 i 305, del terme municipal d'Utiel (València), promogut per Rafael Guillardini Martínez, sempre que es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
1. Per a evitar ocupacions de la via pecuària Vereda de Caudete, qualsevol construcció que es realitze sobre les parcel·les 303, 304 i 305, guardaran una distància mínima de 10 m a l'eix del camí.  
2. Com a mesura preventiva per a evitar qualsevol afecció per inundació per la proximitat a zona amb risc d'inundació de nivell 4 de PATRICOVA, es procurarà allunyar el màxim possible del límit sud de la parcel·la 303 qualsevol instal·lació integrant de l'explotació.  
3. Els materials d'excavació, que es generen com a excedents de l'execució estricta de l'obra, es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents d'aquelles en les quals es van generar, o en absència d'això, seran entregats a gestor autoritzat de RCD.  
4. Respecte a la gestió del fem:  
4.1. Tant la retirada com la gestió del fem produït en l'explotació haurà de ser realitzada per empresa gestora autoritzada inscrita en el registre SANDACH.  
4.2. El titular de l'explotació portarà un llibre de registre actualitzat a la disposició de l'autoritat ambiental, format per tots els documents de lliurament-recollida de fem.  
4.3. Es construirà un femer amb capacitat suficient per a emmagatzemar el fem produït durant un cicle productiu com a mesura preventiva contra la contaminació del sòl i de les aigües, evitant en tot cas que s'apile directament sobre el sòl. El femer haurà de tindre solera impermeable i estanca, sistema de recollida de lixiviats i parets i coberta que impedisquen l'arrossegament del fem per la pluja.  
  
5. Les soleres de la nau i del femer hauran de ser totalment estanques i impermeables. Amb caràcter previ a l'inici de l'activitat s'haurà de certificar davant l'òrgan substantiu la seua impermeabilitat i estanquitat mitjançant document signat per tècnic competent.  
  
6. Com a mesures destinades a reduir els sorolls i vibracions generats per la maquinària utilitzada durant la fase de construcció de la nau es realitzarà un manteniment adequat d'aquesta per a assegurar el compliment dels requisits legals d'emissions de sorolls. També es comprovarà el correcte estat mecànic de tots els vehicles mitjançant les preceptives revisions tècniques.  
7. Durant la fase de construcció es realitzaran regs en dosis suficients per a evitar que la pols generada puga afectar la vegetació i cultius de les parcel·les pròximes.  
8. Les aigües residuals procedents de la neteja de les instal·lacions recollides en el depòsit destinat per a això seran retirades per gestor autoritzat, i queda totalment prohibit el reg amb aquestes aigües.  
9. El programa de vigilància ambiental es completarà amb els punts següents:  
9.1. S'adoptaran i vigilaran de forma periòdica les mesures higienicosanitàries per a la prevenció i control de la legionel·losi, segons el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi i altra normativa sectorial aplicable.  
9.2. La granja comptarà amb un llibre de registre en el qual s'anotaran totes les retirades de fem realitzades per gestor autoritzat, amb indicació del volum de fem retirat i la data en què es realitza la seua retirada. Aquest llibre haurà d'estar actualitzat i a la disposició de l'autoritat substantiva o ambiental sempre que aquestes el requerisquen.  
9.3. S'emetrà un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
9.4. Es presentarà anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, s'haurà de comunicar a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 18 de desembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 20 de febrer de 2019.- El director general de Medi Natural i d'Avaluació Ambiental: Antoni Marzo i Pastor.